REPUBLIKA SRBIJA

NARODNA SKUPŠTINA

Odbor za ljudska i manjinska prava

i ravnopravnost polova

08 Broj: 06-2/220-20

28. decembar 2020. godine

B e o g r a d

**Z A P I S N I K**

**SA PETE SEDNICE ODBORA ZA LjUDSKA I MANjINSKA PRAVA I RAVNOPRAVNOST POLOVA**

**ODRŽANE 17. DECEMBRA 2020. GODINE**

Sednica je počela u 13 časova.

Sednicom je predsedavao predsednik Odbora dr Muamer Bačevac.

Sednici su prisustvovali: Sandra Joković, Dejan Stošić, Vesna Nedović, Vesna Stjepanović, Dragana Branković Minčić, Dragana Radinović, Nebojša Bakarec, Jelena Mihailović, Nikola Kožović, Aleksandar Jovanović i Selma Kučević, članovi Odbora.

Sednici nisu prisustvovali članovi Odbora: Dragoljub Acković, Andrijana Avramov, Stefan Srbljanović, Ljubo Petrović i Zoltan Pek.

Sednici je prisustvovala zamenica člana Odbora Milanka Jevtović Vukojičić.

Ispred Poverenika za zaštitu ravnopravnosti, sednici je prisustvovala Brankica Janković, poverenica, sa saradnicima: Tatjanom Prijić i Danijelom Šegan.

Predsedavajući je konstatovao da su ispunjeni uslovi za rad i odlučivanje te je upoznao članove Odbora sa tačkama

Dnevnog reda

1. Razmatranje Redovnog godišnjeg izveštaja Poverenika za zaštitu ravnopravnosti za 2019. godinu (broj 02-441/20 od 13.03.2020.godine.).

Odbor je jednoglasno PRIHVATIO predloženi Dnevni red.

**PRVA TAČKA DNEVNOG REDA:** Razmatranje Redovnog godišnjeg izveštaja Poverenika za zaštitu ravnopravnosti za 2019. godinu

**Predsednik Odbora** je obavestio članove da je, u skladu sa članom 72. stav 2. Poslovnika Narodne skupštine, sednica sazvana u roku kraćem od roka predviđenog Poslovnikom, kako bi Odbor što pre razmotrio godišnji izveštaj Poverenika za zaštitu ravnopravnosti i utvrdio predlog zaključka koji će uputiti Narodnoj skupštini.

Dao je reč poverenici Brankici Janković kako bi predstvila najvažnije nalaze i preporuke iz Redovnog godišnjeg izveštaja za 2019. godinu.

**Brankica Janković** je navela da je uprkos trenutnoj situaciji nastavljena dobra praksa Poverenika za zaštitu ravnopravnosti i Odbora za ljudska i manjinska prava i ravnopravnost polova da se izveštaji redovno razmatraju i da doneti zaključci budu prosleđeni Narodnoj skupštini na razmatranje u plenumu. Istakla je da su u uvodnom delu izveštaja date informacije o instituciji Poverenika, a potom i pregled normativnog okvira za unapređenje ravnopravnosti sa posebnim osvrtom na izmene do kojih je došlo 2019. godine. Naglasila je da se izveštaj sastoji iz nekoliko celina sa pružanjem sveobuhvatnog uvida u stanje ostvarivanja i zaštite ravnopravnosti kao i rasprostranjenosti diskriminacije, njenih obeležja, najčešćih žrtava, izvršilaca i oblasti gde je najučestalija. Napomenula je da je u izveštaju sadržan i poseban izveštaj o diskriminaciji iz oblasti rada i zapošljavanja imajući u vidu da je ova oblast u vrhu po broju podnetih pritužbi građana i građanki, kao i da su predstavljeni izveštaji Evropske unije, međunarodnih organizacija i ugovornih tela, domaćih institucija i organizacija, praksa Evropskog suda za ljudska prava, radi što potpunijeg uvida u ostvarivanje i zaštitu ravnopravnosti. Pojasnila je da pretežni deo izveštaja čini praksa Poverenika i ključni problemi u ostvarivanju ravnopravnosti dati po najčešćim osnovama diskriminacije, kao i sudski postupci koje je inicirao Poverenik. Naglasila je da je tokom 2019. godine Poverenik postupao po 1479 predmeta od čega je postupano po 711 pritužbi, a pored mišljenja na pritužbe u pojedinačnim slučajevima Poverenik je dao 686 preporuka mera za ostvarivanje ravnopravnosti, upućeno je 16 inicijativa za izmene propisa, dato je 31 mišljenje na nacrte zakona i drugih opštih akata, podneto je šest krivičnih prijava, tri zahteva za pokretanje prekršajnog postupka dok je u jednom slučaju predloženo pokretanje postupka posredovanja i mirenja. Takođe je navela i da je pokrenuta i jedna strateška parnica za žaštitu diskriminacije, jedan predlog za ocenu ustavnosti, izdata su 23 upozorenja javnosti i 34 saopštenja za javnost. Naglasila je da su u postupku po 70 pritužbi doneta mišljenja, od čega je po 52 pritužbe doneto mišljenje kojim je utvrđena povreda zakona o zaštiti diskriminacije i data preporuka mera, u četiri slučajeva utvrđeno je da nije došlo do povrede zakona, ali su date preporuke mera za ostvarivanje ravnopravnosti, a u 14 slučajeva nije utvrđena povreda zakona. U nastavku izlaganja iznela je podatke o procentima podnetih pritužbi prema osnovu diskriminacije, prema oblasti društvenih odnosa u kojima se podnose pritužbe, protiv koga su podnošene prijave, iz kojih regiona su pristizale, kao i statističke podatke o podnosiocima prijava. Naglasila je pozitivan trend postupanja po preporukama Poverenika koji u proseku iznosi 89%. Napomenula je da u izveštaju predstavljena i saradnja sa organima javne vlasti, međunarodnim i domaćim organizacijama i institucijama, medijima, EKRINETOM i regionalnim institucijama za ravnopravnost. Na kraju izlaganja je predstavila neke od preporuka u skraćenom obliku za koje bi Odbor mogao da odluči da se nađu i u predlogu zaključka koji će biti upućen na plenum Narodne skupštine.

**Nebojša Bakarec**, je u svom obraćanju ukazao na potrebu postojanja propisa kojima bi se deca i maloletnici štitili od uticaja informacija koje su štetne po njihovo zdravlje i razvoj i da pod tim podrazumeva propise kojima se deca i maloletnici štite od medijske favorizacije i promocije nasilja, pornografije i poricanja tradicionalnih porodičnih vrednosti. Istakao je da deca i maloletnici ne poseduju većinu zaštitnih i spoznajnih mehanizama zbog toga što nisu zrele i formirane ličnosti. Društvo je dužno da štiti legitimne interese dece i maloletnika, kao važnu društvenu vrednost. Na kraju je zaključio jedan od osnovnih ciljeva je da deca i maloletnici budu zaštićeni od činilaca koji negativno utiču na njihov fizički, intelektualni, mentalni, duhovni i moralni razvoj i da je bitno da zaštitimo decu i maloletnike i da im pružimo priliku da kao zrele i odrasle osobe procenjuju tradicionalne ili netradicionalne porodične vrednosti.

**Selma Kučević** je istakla da se Nacionalni savet Bošnjaka obratio Poverenici u oktobru 2019. godine pritužbom na Programski savet Javne medijske ustanove Radio-televizija Srbije. Napomenula je da je mišljenjem Poverenice utvrđeno da je izvršeno kršenje, kako Zakona o zabrani diskriminacije, tako i Zakona o ratifikaciji Evropske povelje o regionalnim i manjinskim jezicima. Postavila je pitanje Poverenici, da li je zadovoljna na koji način se tretiraju preporuke i da li je ovaj medijski servis postupio po navedenim preporukama, i ukoliko nije, da li je pokrenut postupak za izricanje mere, ili eventualne opomene. Navela je da ova pitanja postavlja iz razloga što je RTS i u martu 2020. godine, nastavio sa grubim kršenjem kako bošnjačkih prava, tako i diskriminaciju bošnjačkog naroda i samog bosanskog jezika time što je odbio da emituje nastavu na bosanskom jeziku, ističući kao razlog tehničke smetnje koje izgleda traju i do današnjeg dana.

**Milanka Jevtović Vukojičić** je izrazila zadovoljstvo predstavljenim izveštajem, ističući da je sadržajan, obiman i ono što najznačajnije, u njemu su dati konkretni primeri. Vezano za oblast zaštite od diskriminacije osoba sa invaliditetom, u poslednjim godinama postignut je značajan napredak. Vlada je, da bi ojačala lokalne samouprave koje nisu u zavidnom materijalnom položaju, dodatno iz republičkog budžeta dala namenske transfere, upravo radi realizacije usluga za bolje uključivanje svih ranjivih društvenih grupa, a među njima i za osobe sa invaliditetom. Pohvalila je aktivnosti Republičke izborne komisije koja je sačinila protokol sa Udruženjem osoba sa invaliditetom, kako bi se otklonile uočene nepravilnosti, a koje se odnose na nepristupačnost objekata za glasanje. Naglasila je da je poslednjih godina došlo do značajnog povećanja učešća žena u izvršnoj vlasti, tako da su u Rasinskom okrugu pet žena presednice opština, odnosno gradonačelnice, a da su gradonačelnica Niša i gradonačelnica Užica, prvi put u istoriji žene. Navela je da i sastav Vlade ide u prilog tome da je učešće žena povećano, kao naravno i učešće žena u Narodnoj skupštini.

Odgovarajući na postavljena pitanja**, Brankica Janković** se zahvalila poslaniku Bakarecu na sugestijama i ukazala kako se njegov predlog u velikoj meri već nalazi u preporuci broj 16. izveštaja -Unaprediti normativni okvir za zaštitu prava deteta, usaglašavanje sa Konvencijom o pravima deteta, posebno u pogledu definisanja pojmova i zabrane fizičkog kažnjavanja i doneti novi opšti protokol za zaštitu dece od zlostavljanja i zanemarivanja i naglasila da se u Konvenciji nalazi deo koji se odnosi na zaštitu od štetnog informisanja. Napomenula je da će se raditi na posebnom izveštaju o pravima deteta. Poverenica je u odgovoru na pitanje poslanice Kučević rekla da je Poverenik doneo mišljenje da je osporavanjem bosanskog jezika kao jezika bošnjačke nacionalne manjine u zaključku programskog saveta povredio odredbe Zakona o zabrani diskriminacije u vezi sa članom 3. Zakona o ratifikaciji Evropske povelje o regionalnim i manjinskim jezicima. Programskom savetu Radio-televizije Srbije upućena je preporuka da ubuduće poštuje gore pomenutu odredbu i da sa preporukom Poverenika upozna Upravni odbor Radio-televizije Srbije, generalnog direktora, glavne i odgovorne urednike programa radija i televizije. Poverenica je napomenula da je došlo do postupanja po preporuci i da je dostavljen dokaz da je Programski savet upoznao sa mišljenjem sve gore navedene. Programski savet je naveo i da je u komunikaciji sa Nacionalnim savetom održao sastanak sa temom sadržaja programa na kome je dogovoreno da kvalitet emisije o pitanjima koje zanimaju građane Raške oblasti bude mnogo veći što je bio i deo mišljenja ove institucije sve u cilju očuvanja kulturnog identiteta svih nacionalnih manjina. Poverenica se zahvalila poslanici Milanki Jevtović Vukojičić na rečima podrške i napomenula je da je težnja ove institucije približavanje svim društvenim grupama.

**Predsednik Odbora** je zaključio raspravu i stavio na glasanje

Predlog zaključka

povodom Redovnog godišnjeg Izveštaja Poverenika za zaštitu ravnopravnosti

za 2019. godinu

1. Narodna skupština ocenjuje da je Poverenik za zaštitu ravnopravnosti (u daljem tekstu: Poverenik) u svom Redovnom godišnjem izveštaju za 2019. godinu celovito prikazao aktivnosti u oblasti zaštite od diskriminacije.

2. Narodna skupština ukazuje da je neophodno nastaviti kontinuirane aktivnosti na suzbijanju nasilja nad ženama i u porodici, kroz jačanje svesti o prepoznavanju i obaveznosti prijave nasilja. Narodna skupština podstiče Vladu da dalje radi na unapređivanju koordinisanog i efikasnog delovanja svih institucija sistema u pružanju zaštite od nasilja u porodici i drugih oblika rodno zasnovanog nasilja.

3. Narodna skupština konstatuje da je došlo do napretka u pogledu većeg učešća žena u političkom odlučivanju, ali ukazuje na potrebu kontinuiranog preduzimanja mera za ekonomsko osnaživanje, podsticanje zapošljavanja žena i razvoj ženskog preduzetništva.

4. Polazeći od nalaza Poverenika, Narodna skupština ističe da je neophodno dalje jačati položaj osoba sa invaliditetom kroz unapređivanje arhitektonske i informacione pristupačnosti i nastaviti proces deinstitucionalizacije, uz istovremeno obezbeđivanje adekvatne podrške i razvoj usluga na lokalnom nivou.

5. Narodna skupština preporučuje Vladi kreiranje novih mera aktivne politike zapošljavanja u cilju smanjenja odlaska mladih. Potrebno je intenzivirati rad na poboljšanju položaja starijih, naročito u ruralnim i nepristupačnim područjima.

6. Narodna skupština konstatuje da je neophodno preduzeti sve potrebne mere u cilju povećanja broja zaposlenih pripadnika nacionalnih manjina kako bi sastav državnih organa, organa lokalne samouprave i drugih organa javne vlasti odgovarao nacionalnom sastavu stanovništva na njihovom području.

7. Imajući u vidu nalaze Poverenika, Narodna skupština preporučuje Vladi dalje preduzimanje mera i aktivnosti kako bi se obezbedilo unapređenje položaja Roma. posebno Romkinja u pogledu pristupa adekvatnom stanovanju, zdravstvenim, obrazovnim i uslugama socijalne zaštite, kao i zapošljavanju.

8. Narodna skupština ocenjuje da je potrebno preduzeti mere u cilju daljeg unapređenja zakonodavnog okvira usmerenog ka eliminisanju diskriminacije i stigmatizacije LGBT osoba, kao i doslednog sprovođenja zakonodavstva koje se odnosi na krivična dela učinjena iz mržnje, uključujući i ona zbog seksualne orijentacije.

9. Poziva se Vlada da kontinuirano izveštava Narodnu skupštinu o sprovođenju ovog zaključka.

10. Ovaj zaključak objaviti u „Službenom glasniku Republike Srbije“.

Takođe je predložio da se Predlog zaključka, u skladu sa čl. 167. i 193. Poslovnika Narodne skupštine, razmatra po hitnom postupku, kao i da za predstavnika Odbora na sednici Narodne skupštine bude određen predsednik Odbora.

Nakon završenog glasanja, predsednik Odbora je konstatovao da je Odbor za ljudska i manjinska prava i ravnopravnost polova razmotrio godišnji Izveštaj Poverenika za zaštitu ravnopravnosti za 2019. godinu i utvrdio Predlog zaključka, koji se dostavlja Narodnoj skupštini na razmatranje i usvajanje, po hitnom postupku. Takođe je usvojen predlog u pogledu predstavnika Odbora na sednici Narodne skupštine.

Predsednik Odbora se zahvalio Poverenici na predstavljanju izveštaja naglasivši koliko je ova instiutcja ojačala, kao i da se sve veća pažnja u medijima posvećuje pitanju ravnopravnosti, što je rezultat aktivnosti institucije Poverenika.

Sednica je zaključena u 13.55 časova.

SEKRETAR ODBORA PREDSEDNIK ODBORA

Rajka Vukomanović dr Muamer Bačevac